ไม่เลิกคุมปล่อยกู้ขาใหญ่
ธปท.ชี้เกณฑ์ปล่อยกู้ลูกค้ารายใหญ่ไม่เป็นอุปสรรคในการทำธุรกิจของธนาคารพาณิชย์ เพราะขอผ่อนผันเป็นรายกรณีได้
15 ม.ค. 2556

ธปท.ชี้เกณฑ์ปล่อยกู้ลูกค้ารายใหญ่ไม่เป็นอุปสรรคในการทำธุรกิจของธนาคารพาณิชย์ เพราะขอผ่อนผันเป็นรายกรณีได้ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เกณฑ์การปล่อยกู้สินเชื่อรายใหญ่ที่กำหนดให้ธนาคารปล่อยกู้ต่อราย และรวมถึงบริษัทลูกและบริษัทในเครือได้ไม่เกิน 25% ของเงินกองทุนนั้น ไม่ถือว่าเป็นอุปสรรคในการปล่อยกู้ของระบบธนาคารพาณิชย์ แม้ว่าจะปล่อยกู้ในวงเงินสูงแก่กลุ่มธุรกิจรายใหญ่ ที่จะขยายการลงทุนออก ไปในต่างประเทศก็ตาม 
ดังนั้น ธปท.จึงไม่จำเป็นต้องแก้ไขเกณฑ์ในการดูแลความเสี่ยงแต่อย่างใด 
“หลักเกณฑ์นี้มีไว้ดูแลความเสี่ยงจากลูกหนี้รายใหญ่ วัตถุประสงค์คือ เวลาเกิดปัญหากับลูกหนี้รายใหญ่รายใดรายหนึ่ง ก็จะได้ไม่กระทบกับฐานะของธนาคารมากจนเกินไปจนมีปัญหา และถ้ามีเหตุจำเป็นก็สามารถขอผ่อนผันเป็นรายกรณีได้ ถ้ามีเหตุผลสมควร” นายประสาร กล่าว
นายประสาร กล่าว่า ขณะนี้ ธปท.เองก็กำลังจัดทำหลักเกณฑ์การกำกับดูแลลูกหนี้รายใหญ่นี้ให้ชัดเจนมากขึ้น เช่น ถ้าธนาคารพาณิชย์มีความจำเป็นจะขอผ่อนผัน อาจจะมีการคำนวณภาระที่จะมากระทบเงินกองทุนเพิ่มขึ้น 
“จริงๆ ในเรื่องการปล่อยกู้เกินเพดานกฎหมายเปิดช่องให้ผ่อนผันได้ แต่ ธปท.พยายามหลีกเลี่ยง เพราะว่าของพวกนี้เป็นเรื่องพื้นฐานที่ต้องระมัดระวังเอาไว้ เพราะมันก็ไม่แน่ว่าอนาคตมันจะไม่ดีขึ้นมาเมื่อไหร่ อีกอย่างการให้กู้ไม่เกิน 25% ของเงินทุน คือ ถ้าธุรกิจกลุ่มนั้นๆ ที่ปล่อยกู้ไปไม่ดี แบงก์ก็จะได้ไม่ล้มไปด้วย เพราะยังเหลือเงินกองทุนอีก 75% ไม่ใช่ธุรกิจล้มแบงก์ก็อยู่ไม่ได้ เกิดผลข้างเคียงในระบบ เรื่องนี้ผู้บริหารแบงก์ควรยับยั้งชั่งใจบ้าง รู้ว่าอยากขยายธุรกิจ ปล่อยกู้มากๆ โตเร็วๆ แต่ของอย่างนี้ไม่มีใครรับประกันได้ว่า อนาคตเศรษฐกิจมันจะดีไปตลอด แบงก์ไม่ควรโตเร็วๆ แต่ควรโตแบบรอบครอบ พอประมาณ แบ่งให้คนอื่นปล่อยกู้บ้างดีกว่า” นายประสาร กล่าว 
ผู้ว่าการ ธปท. กล่าวว่า ส่วนกรณีที่ธนาคารพาณิชย์จะขอผ่อนผันการนับแยกลูกค้าเป็นรายๆ ในบางกรณี ไม่นับแบบรวมกลุ่มบริษัทลูกและบริษัทในเครือนั้น ขณะนี้ ธปท.อยู่ระหว่างรับฟังความเห็นของธนาคารเพื่อให้มีเกณฑ์การผ่อนผันที่เข้าใจตรงกัน ว่ากรณีใดทำได้หรือไม่ได้ หรือหากสามารถพิสูจน์ได้ว่าความเสี่ยงหรือธุรกิจนั้นไม่ได้สัมพันธ์กันโดยตรง
“การปล่อยสินเชื่อเกินเพดานมันมีทางออก ถ้าจำเป็นอยากขยายสินเชื่อมาก ก็ต้องเพิ่มเงินกองทุนตัวเอง เช่น เวลานี้มีกำไรสะสม ซึ่งปีหนึ่งๆ กำไรปีละ 10% ก็นำกำไรไปเพิ่มทุน หรือถ้าช้าไปก็ทำการเพิ่มทุนโดยตรงเลย หรือบางกรณีวงเงินปล่อยกู้สูงมาก ก็ปล่อยกู้ร่วมจะได้กระจายความเสี่ยงได้ ไม่ใช่รับคนเดียว เพราะถ้าผิดพลาดต้องพึ่งเงินภาษีไปช่วย” ผู้ว่าการ ธปท. กล่าว